Fjölmiðla - og fjarskiptafyrirtækið Sýn hf. hefur gefið út afkomuviðvörun þar sem fram kemur að tekjur fyrir árið 2019 vegna fjölmiðla og fjarskipta hafi verið ofáætlaðar um tæpar 400 milljónir króna í fyrri áætlun og að kostnaður við útsendingar miðla vanáætlaður um 160 milljónir króna . Í tilkynningu til Kauphallar vegna þessa segir að framkvæmdastjórn Sýnar sé „ búin að breyta uppgjörum deilda og skerpa á innri ferlum sem mun skila sér í áreiðanlegri spám héðan í frá . Sömuleiðis hafa aðgerðir sem gripið var til í rekstrinum í sumar lækkað kostnaðarstig fyrirtækisins umtalsvert til framtíðar . “ Félagið mun birta uppgjör sitt vegna fyrri hluta árs í næstu viku , nánar tiltekið 28. ágúst . Hlutabréf í Sýn hafa lækkað um átta prósent í Kauphöllinni það sem af er degi . Uppsagnir í síðustu viku Sýn varð til þegar Fjarskipti , móðurfélag Vodafone á Íslandi , breytti nafni sínu á aðalfundi sínum í mars í fyrra . Nokkrum mánuðum áður , nánar tiltekið í desember 2017 , höfðu Fjarskipti sameinað fjölmiðlastarfsemi inn í rekstur félagsins sem fól í sér meðal annars Stöð 2 , Stöð 2 Sport , Vísi , Bylgjuna , FM 957 og Xið 977 . Miðlana höfðu Fjarskipti keypt af 365 miðlum . Nafnabreytingin var framkvæmd svo að heitið væri meira lýsandi fyrir starfsemi hins sameinaða félags . Auglýsing Þrettán manns var sagt upp störfum hjá Sýn í síðustu viku . Á meðal þeirra eru dagskrárgerðarmaðurinn Hjörvar Hafliðason , sem hefur starfað í sjónvarpi og útvarpi árum saman , og fréttamennirnir Kristín Ýr Gunnarsdóttir og Sighvatur Jónsson , sem starfa á fréttastofu Stöðvar 2 og Bylgjunnar . Munu kynna stefnumótun til framtíðar Sýn hefur ekki birt uppgjör sitt vegna annars ársfjórðungs , en mun gera það 28. ágúst , líkt og áður sagði . Félagið skilaði 670 milljónum króna hagnaði á fyrsta ársfjórðungi , sem er hækkun um 619 milljónir króna milli ára . Tekjur Sýnar á tímabilinu voru 4.975 milljónir króna sem er lækkun um eitt prósent frá sama tímabili í fyrra , þegar tekjur voru 5.030 milljónir króna . Ef verðbólga er tekin inn í dæmið þá var samdrátturinn í rauntekjum meiri en áðurnefnt eitt prósent . Von er á ítarlegri kynningu á stefnumótun Sýnar í næsta uppgjöri félagsins . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .